NOTĂ INFORMATIVĂ

la proiectul Hotărîrii Guvernului „Cu privire la modificarea şi completarea Codului Civil al Republicii Moldova ****nr. 1107-XV din 06 iunie 2002”****

1. Condiţiile ce au impus elaborarea proiectului şi finalităţile urmărire prin implementarea noilor reglementări

În vederea realizării pct.40 din Planul Naţional de acţiuni pentru Implementarea Acordului de Asociere Republica Moldova – Uniunea Europeană în perioada 2014-2016, aprobat prin Hotărîrea Guvernului nr. 808 din 07.10.2014, cu scopul apropierii legislaţiei în materie de protecţie a consumatorilor în raporturile ce surprind drepturile de folosinţă a unităţilor de cazare, precum şi de a consolida securitatea juridică, astfel încît consumatorii şi întreprinzătorii să beneficieze de toate avantajele pieţei interne, s-a dispus transpunerea Directivei 2008/122/CE a Parlamentului European şi a Consiliului din 14 ianuarie 2009 privind protecţia consumatorilor în ceea ce priveşte anumite aspecte referitoare la contractele privind dreptul de folosinţă a bunurilor pe durată limitată, la contractele privind produsele de vacanţă cu drept de folosinţă pe termen lung, precum și la contractele de revînzare și de schimb. Ministerul Economiei a elaborat proiectul de lege pentru modificarea şi completarea Codului Civil referitor la produsele de vacanţă.

Proiectul sus-menţionat urmăreşte armonizarea cadrului normativ pentru a se asigura acelaşi nivel ridicat de protecţie a intereselor economice pentru toţi consumatorii şi pentru crearea unei veritabile pieţe interne.

1. **Principalele prevederi ale proiectului**

Completarea şi modificarea prevederilor contractuale legate de serviciile turistice şi produsele de vacanță în Codul Civil în baza Directivei 2008/122/CE va asigura o concentrare a prevederilor legale într-un singur act legislativ şi va crea o claritate în obligativitatea prevederilor legale la încheierea contractelor de servicii turistice privind unele produse de vacanţă.

Proiectul de lege reglementează condiţiile de formă şi de fond ale contractului privind cazarea periodică, contractului privind produsele de vacanţă pe termen lung, contractului de intermediere şi contractului de schimb. Dispoziţiile pezentei legi se aplică raporturilor dintre „consumatori” şi „comercianţi”. Astfel, *consumator* înseamnă „*orice persoană fizică ce intenţionează să comande sau să procure ori care comandă, procură sau foloseşte produse, servicii pentru necesităţi nelegate de activitatea de întreprinzător sau profesională*”, iar *comerciantul* este definit ca „*orice persoană fizică sau juridică care, în practicile comerciale ce fac obiectul prezentei legi, acţionează în cadrul activităţii sale comerciale, industriale, de producţie sau artizanale, precum şi orice persoană care acţionează în scop comercial, în numele sau în beneficiul unui comerciant*.” În plus, proiectul conţine dispoziţii importante în ceea ce priveşte condiţiile de publicitate şi informaţiile precontractuale pe care comercianţii/profesioniştii trebuie să le ofere consumatorilor, care trebuie să fie suficient de clare, inteligibile şi suficiente.

Necesitatea completării şi armonizării contractului de servicii turistice cu reglementări specifice produselor de vacanţă este esenţială pentru a acoperi evoluţia pieţei imobiliare, apariţia unor noi produse de vacanţă similare dreptului de folosinţă pe durată limitată şi a anumitor tranzacţii referitoare la contractele de intermediere şi contractele de schimb şi constatarea că anumite aspecte, deja reglementate, trebuie să beneficieze de o actualizare şi clarificare, pentru a preveni dezvoltarea unor produse concepute astfel încît să eludeze de la normele şi dispoziţiile cadrului legislativ existent.

De menţionat, că lacunele existente în reglementare pot crea cazuri de denaturare substanţială a concurenţei şi genera probleme grave consumatorilor, împiedicînd astfel funcţionarea corespunzătoare a pieţelor interne. Astfel, prin dezvoltarea cadrului normativ se urmăreşte armonizarea completă a sectorului turistic pentru a se asigura acelaşi nivel ridicat de protecţie a intereselor economice pentru toţi consumatorii din Uniunea Europeană şi pentru crearea unei veritabile pieţe interne.

1. **Esenţa proiectului de lege**

Proiectul de lege vine să uniformizeze regimurile juridice distincte ale produselor de vacanţă cu cazare periodică, pe termen lung, intermediere și de schimb.

Proiectul constă în completarea prevederilor art.752 şi art.1145 al Codului Civil.

Cap. XIX „Contractul de servicii turistice”, titlul III al cărţii a III-a a Codului civil este completat cu o secţiune nouă care reglementează produsele de vacanţă şi intermedierea lor.

Astfel, la art.11451 proiectul vine să definească contractul privind cazarea periodică, contract prin care un profesionist se obligă să acorde consumatorului dreptul de a folosi o locuinţă sau o unitate de cazare în scopul şederii peste noapte, în mod periodic, în decursul unui termen care depăşeşte 1 an, iar consumatorul se obligă să plătească un preţ total.

În ceea ce priveşte contractele privind cazarea periodică pentru produsele de vacanţă, plata se efectuează conform unui calendar fix de plăţi, orice altă plată fiind interzisă, şi în urma primirii din partea comerciantului a unei notificări cu cel puţin 14 zile calendaristice înainte de data scadenţei. Consumatorul are dreptul la rezoluţiunea raportului contractual privind cazarea periodică, fără vreun motiv, începînd de la plata celei de-a doua rate, fără a fi pasibil de vreo sancţiune, notificînd acest lucru profesionistului în termen de 14 zile calendaristice de la primirea solicitării de plată aferente fiecărei rate. Acest drept nu afectează dreptul consumatorului de rezoluţiune pe alte temeiuri legale.

Art.11452 defineşte alte contracte aferente produsului de vacanţă, cum ar fi: contractul privind produsul de vacanţă pe termen lung, contractul de intermediere şi contractul de schimb. Sunt specificate condiţiile la încheierea contractelor de mai sus, termenul şi alte caracteristici ce ţin de reglementarea contractuală.

La art.11454 proiectul conţine prevederi care vizează norme de protecţie a consumatorului, constînd în prealabila şi corecta informare a consumatorului, forma şi conţinutul contractului încheiat între consumator şi profesionist, dreptul de revocare a contractului şi interzicerea plăţilor în avans.

Mai mult ca atît, contractul trebuie încheiat în formă scrisă şi în limba română şi, la alegerea consumatorului cetăţean străin sau nerezident, într-una din limbile oficiale ale Uniunii Europene, în limba sau în una din limbile statului membru pe teritoriul căruia îşi are reşedinţa ori al cărui cetăţean este. De asemenea, în conţinutul contractului trebuie incluse clauzele expres prevăzute de lege (informaţii, data şi locul încheierii, modalităţi de notificare etc.).

Proiectul vine cu specificarea că înainte de încheierea contractului, profesionistul atrage atenţia consumatorului într-o manieră explicită asupra: existenţei dreptului de revocare a contractului, termenului de revocare şi interzicerii plăţilor în avans în această perioadă. Totodată, art. 7521 precizează că consumatorul are dreptul de revocare a contractelor în termen de 14 zile calendaristice, fără invocarea niciunui motiv. Termenul de 14 zile curge de la data încheierii contractului. Revocarea din contract trebuie notificată în scris comerciantului înainte de expirarea termenului de revocare din contract, prin mijloace ce asigură confirmarea transmiterii acesteia.

Dreptul de revocare produce efecte de la data expedierii notificării. Sunt interzise orice plăţi în avans, acordarea de garanţii, rezervarea oricăror sume din conturi, recunoaşterea explicită a sumelor datorate, precum şi orice alte plăţi sau contraprestaţii efectuate de consumator către profesionist ori către orice terţ înainte de sfîrşitul termenului de revocare a contractului.

De asemenea, în cazul în care exercită dreptul de revocare a contractului, consumatorul nu suportă niciun cost și nici nu este răspunzător pentru plata vreunei sume aferente eventualelor servicii prestate înainte de revocarea contractului.

Potrivit cerinţelor stabilite prin art. 11458 se interzice expres efectuarea unor plăţi în avans, această noţiune avînd un conţinut complex şi diferenţiat în funcţie de tipul de contract la care se referă, după cum urmează: în ceea ce priveşte contractele privind cazarea periodică, contractele privind produsele de vacanță pe termen lung și contractele de schimb, sunt interzise orice plăţi în avans, precum şi acordarea de garanții, rezervarea de bani prin intermediul conturilor, recunoașterea explicită a datoriilor, precum și orice alte plăți efectuate de consumator către profesionist sau către orice alt terț înainte de sfîrșitul termenului de revocare a contractului, pe de altă parte, în cazul contractelor de intermediere, sunt interzise orice plăți în avans, acordarea de garanții, rezervarea de bani prin intermediul conturilor, recunoașterea explicită a datoriilor sau orice alte plăți efectuate de consumator către profesionist sau orice alt terț, înainte de efectuarea efectivă a vînzării respective sau de încetarea contractului pe alte căi. În cazul în care consumatorul își exercită dreptul de revocare a contractului privind cazarea periodică sau a contractului privind produsul de vacanță pe termen lung, orice contract de schimb care depinde de acesta sau orice alt contract accesoriu este reziliat în mod automat, fără costuri pentru consumator.

1. **Măsuri instituţionale şi organizaţionale pe care le implică actul elaborat**

Prin proiectul legii nu se prevede instituirea unei autorităţi sau instituţii noi pentru implementarea prevederilor stabilite. **În calitate de supraveghere şi control a domeniului turismului vine Agenţia Turismului care la etapa de informare precontractuală şi contractuală va gestiona implementarea legii.**

Măsuri organizatorice vor fi necesare la etapa de implementare a legii şi anume informarea şi instruirea profesioniştilor şi/sau comercianţilor **cu prevederile noi legate de contractele privind produsele de vacanţă şi intermedierea lor, precum şi** drepturile consumatorilor în cadrul încheierii contractelor. **Aceste activităţi se vor desfăşura în limita atribuţiilor de serviciu, de către funcţionarii din cadrul Agenţiei Turismului.**

1. **Impactul proiectului**

**Se consideră că proiectul Legii pentru** modificarea şi completarea Codului Civil al Republicii Moldova **nr. 1107-XV din 06 iunie 2002 va prezenta un cadru legislativ adecvat, care va** consolida securitatea juridicăîn materie de protecţie a consumatorilor în raporturile ce surprind drepturile de folosinţă a unităţilor de cazare.

1. **Fundamentarea economico-financiară**

Proiectul de lege, inclusiv, analiza preliminară a impactului de reglementare (AIR) urmează a fi prezentate spre examinare şi avizare atît agenţilor economici, cît şi autorităţilor de resort, inclusiv, asociaţiilor/organizaţiilor de protecţie a drepturilor consumatorilor.

În mare parte, implementarea proiectului de faţă nu presupune cheltuieli financiare suplimentare din bugetul de stat.

**Viceministru Valeriu TRIBOI**